4.2.2. орон нутгийн төсвийн суурь орлогыг тухайн шатны төсөвт орох Улсын Их Хурлаас тогтоосон татварын доод хувь, хэмжээгээр тооцсон татварын болон татварын бус орлогын нийлбэрээр; 4.2.3. орон нутгийн суурь төсвийн зарлагыг орон нутгийн суурь төсвийн зарлага тооцох аргачлалын дагуу. 4.3. Орон нутгийн суурь төсвийн саналыг дараахь цаглабарын дагуу боловсруулж, дээд шатны төсвийн захирагчид хүргүүлнэ: 4.3.1. орон нутгийн төсөвт байгууллага болон орон нутагт үйл ажиллагаа явуулж байгаа тусгай зориулалтын шилжүүлгийн гэрээний үндсэн дээр санхүүжих улсын төсөвт байгууллагын төсвийн захирагч сум, дүүргийн Засаг даргад суурь төсвийн саналыг жил бүрийн 7 дугаар сарын 15 - ны дотор хүргүүлнэ; 4.3.2. сум, дүүргийн Засаг дарга орон нутгийн төсөвт байгууллага болон тусгай зориулалтын гэрээний үндсэн дээр санхүүжих улсын төсвийн байгууллагын суурь төсвийн саналыг нэгтгэн аймаг, нийслэлийн Засаг даргад жил бүрийн 7 дугаар сарын 25 - ны дотор хүргүүлнэ; 4.3.3. аймаг, нийслэлийн Засаг дарга холбогдох тусгай зориулалтын гэрээний үндсэн дээр санхүүжих улсын төсвийн байгууллагын суурь төсвийн саналыг холбогдох төсвийн ерөнхийлөн захирагчид жил бүрийн 8 дугаар сарын 01 - ны өдрийн дотор, орон нутгийн төсөвт байгууллагын суурь төсвийн саналыг санхүү төсвийн асуудал хариуцсан төрийн захиргааны төв байгууллагад, үүнээс удирдлагын чиг үүргийг хэрэгжүүлэхтэй холбоотой хөрөнгийн суурь зардлын саналыг хөгжлийн бодлого төлөвлөлтийн асуудал хариуцсан төрийн захиргааны төв байгууллагад жил бүрийн 8 дугаар сарын 15 - ны дотор тус тус хүргүүлнэ; 4.3.4. аймаг, нийслэлийн Засаг дарга орон нутгийн хөгжлийг дэмжих зорилгоор дотоод, гадаадын хандив, тусламж авахаар бол холбогдох гэрээ, хэрэгжүүлэх хөтөлбөрийг төсвийн захирагч бүрээр боловсруулж, төсвийн төслийн хамт санхүү, төсвийн асуудал хариуцсан төрийн захиргааны төв байгууллагад хүргүүлнэ. 4.4. Санхүү, төсвийн асуудал хариуцсан төрийн захиргааны төв байгууллага орон нутгийн суурь төсвийн дэлгэрэнгүй мэдээллийг аймаг, нийслэлийн Засаг даргад жил бүрийн 10 дугаар сарын 05 - ны дотор хүргүүлнэ.

## Тав. Төсөв хоорондын шилжүүлгийн хэмжээг хүргүүлэх

5.1. Санхүү, төсвийн асуудал хариуцсан төрийн захиргааны төв байгууллага Улсын Их Хурлаар Монгол Улсын төсвийн төслийг хэлэлцэн баталснаас хойш 14 өдрийн дотор аймаг, нийслэлийн Засаг даргад дараахь мэдээллийг хүргүүлнэ: 5.1.1. орон нутгийн хөгжлийн нэгдсэн сангаас аймаг, нийслэлийн орон нутгийн хөгжлийн санд олгох орлогын шилжүүлгийн хэмжээ; 5.1.2. аймаг, нийслэлийн төсвөөс орон нутгийн хөгжлийн санд төвлөрүүлэх хөрөнгийн хэмжээ; 5.1.3. улсын төсвөөс орон нутгийн төсөвт олгох тусгай зориулалтын шилжүүлгийн хэмжээ; 5.1.4. улсын төсвөөс орон нутгийн төсөвт олгох санхүүгийн дэмжлэгийн хэмжээ. 5.2. Тухайн жилийн Монгол Улсын төсвийн тухай хууль батлагдсанаас хойш холбогдох хуулийн дагуу Монгол Улсын Ерөнхийлөгч уг хуульд хориг тавих хугацаанд энэ журмын 5.1 - д заасны дагуу хүргүүлсэн мэдээлэлд өөрчлөлт орохоор бол санхүү, төсвийн асуудал хариуцсан төрийн захиргааны төв байгууллага өөрчлөлтийг тусган аймаг, нийслэлийн Засаг даргад нэн даруй хүргүүлнэ.

## Зургаа. Тусгай сангуудыг төлөвлөх

- 6.1. Аймаг, нийслэлийн Засаг дарга орон нутгийн хөгжлийн нэгдсэн сан болон орон нутгийн хөгжлийн сангаас олгох шилжүүлэг тооцох аргачлалыг ашиглан тухайн шатны орон нутгийн хөгжлийн сангийн эх үүсвэрийг дараахь байдлаар тооцож төлөвлөнө:

6.1.1. орон нутгийн хөгжлийн нэгдсэн сангаас олгох орлогын шилжүүлэг; 6.1.2. аймаг, нийслэлийн үндсэн тэнцлийн ашгийн суурь зарлагатай тэнцэх хэсэг; 6.1.3. татварын хувь хэмжээг нэмэгдүүлэх замаар бий болгох эх үүсвэр; 6.1.4. зарлагыг хэмнэх замаар бий болгох эх үүсвэр; 6.1.5. тухайн орон нутгийн хөгжлийг дэмжих зорилгоор авах дотоод гадаадын хандив, тусламж.